依韻和張中樂寺丞見贈
作者：梅堯臣
朝代：宋

paragraphs: 朝車走轔轔，暮車走𨌠𨌠。
黄埃蔽車輪，赤日爍車屋。
靡論遠與近，安問疎與熟。
賢愚各有求，往返相磨轂。
我馬不出門，我蹟亦以跼。
心慕中樂賢，道義聞且宿。
其言清而新，其貌古不俗。
書可到二王，辯可折五鹿。
往見未爲勞，定交然後篤。
惠詩何勁敏，對敵射銅鏃。
穿楊有舊手，驚雀無全目。
强酬非所當，宜將弓矢速。